麗水清真寺

麗水清真寺，是吳越浙江省麗水市个一隻清真寺，拉蓮都區萬象街道高井弄86號，是麗水穆斯林唯一个宗教活動場所。

 歷史 
《麗水縣志》寫，清朝中期个辰光，陝西咾四川个穆斯林到麗水來做生意，光緒十二年（1886年），掌教馬煥章（四川人）拉城裏向个高井弄造清真寺，作爲活動場所。箇歇清真寺裏向有一塊光緒十二年”掌教馬煥章敬謹監立“个奉雍正七年（1729年）咾八年（1730年）上諭个大匾；還有一塊宣統三年（1911年）立个修寺捐款人木匾。

文化大革命之前麗水清真寺个歷任阿訇有馬煥章（1886年）、楊明有（宣統年）、馬明齋（民國）、馬加眞（1943年或者1949年拉任上無得个）、李姓阿訇（中華人民共和國成立初）、李月良（代理阿訇，1958年），當地回民老人講，1958年之後，麗水清真寺就無得阿訇咾，寺院關門哉，無得集體齋拜搭節日慶祝活動。文化大革命之後，清真寺整修過，但是無得阿訇咾，大殿還是鎖牢拉个。

改革開放之後，全中國到麗水做生意咾蹲拉麗水个有三百來個人，麗水本地有回民60多戶咾300多人。1999年，清真寺聘請仔阿訇來主持敎務，2002年4月成立麗水市蓮都區清真寺管理小組，區民族宗教事務局發仔”宗教活動場所登記證“畀清真寺，恢復宗教活動。2004年到2005年，各地清真寺搭仔穆斯林捐銅錢，搭大殿咾、前殿、食宿廂房、水房拉2006年開齋節前頭全翻新哉。

 建築 

清真寺坐西朝东，面積948平方米。

清真寺前面用水磨磚砌成，大門上頭寫“禮拜寺”三個字，二門是前殿正門，拱形門面，用精製磚頭砌成，上頭寫“清真寺”三個字，還有花紋、條魚搭仔伊斯蘭標誌。二門裏向是前殿，是用磚木造个，面闊三間，歇山頂。

從前殿走過廿來米木製走廊到大殿，貤叫禮拜堂或者經堂。大殿正門丄个牌匾刻寫奉雍正年上諭咾宣統年个捐款人名錄。兩邊掛仔一幅木牌對聯：允敬允誠道本一中羅萬象，無聲無臭禮原二氣貫三才；直書：光緒十有二年歲次丙戍仲秋月榖旦，掌教西蜀馬煥章監立。大殿三間寬敞，牆丄掛眞主搭古蘭經主旨，地上鋪清爽个地毯，畀教徒做禮拜用。

2016年，清真寺門樓畀麗水市人民政府公佈爲第六批市級文物保護單位。

 參考資料 

Category:浙江清真寺
Category:丽水建筑物